Paraiškos paskelbimas pagal Europos Parlamento ir Tarybos reglamento (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos bei panaikinančio Tarybos reglamentą (EEB) Nr. 1576/89 17 straipsnio 6 dalį

(2021/C 120/05)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) 2019/787 27 straipsnį (1).

TECHNINĖS BYLOS PAGRINDINĖS SPECIFIKACIJOS

„DEMERARA RUM“

Bylos numeris PGI-GY-02423 – 2018 6 28

1. Registruotina geografinė nuoroda

„DEMERARA RUM“

2. Spiritinio gėrimo kategorija

Romas (Reglamento (EB) Nr. 110/2008 II priedo 1 kategorija)

3. Spiritinio gėrimo apibūdinimas

Spiritinis gėrimas, pasižymintis aiškiai juntamomis cukranendrių juslinėmis savybėmis, kuris gaminamas vien tik fermentuojant ir distiliuojant melasą arba cukranendrių pagrindu pagamintą substratą.

Cheminių savybių reikalavimai

Alkoholio koncentracija tūrio procentais ne mažesnė kaip 40 proc.

Giminingų junginių (įskaitant acetaldehidą, etilo acetatą, aukštesniuosius alkoholius) bendras kiekis, išreikštas gramais bevandenio etilo alkoholio hektolitre

LENGVAS ROMAS „DEMERARA RUM“ VIDUTINIO SODRUMO ROMAS „DEMERARA RUM“ SODRUS ROMAS „DEMERARA RUM“ Mažiau kaip 30,0 g/HL (ir mažiau kaip 10,0 g/HL esterių) Daugiau kaip 30,0 g/HL, bet mažiau kaip 300,0 g/HL (ir daugiau kaip 10,0 g/HL, bet mažiau kaip 50,0 g/HL esterių) Daugiau kaip 300,0 g/HL (ir daugiau kaip 50,0 g/HL esterių)

Bendras rūgštingumas, išreikštas acto rūgšties gramais bevandenio etilo alkoholio hektolitre

LENGVAS ROMAS „DEMERARA RUM“ VIDUTINIO SODRUMO ARBA SODRUS ROMAS „DEMERARA RUM“ Mažiau kaip 20,0 g/HL Daugiau kaip 20,0 g/HL ir mažiau kaip 200,0 g/HL

Juslinių savybių reikalavimai

Išvaizda – permatomas, skystos konsistencijos gėrimas, kurio tankis ir klampumas skiriasi priklausomai nuo amžiaus.

Spalva – brandinant kinta: nebrandintas romas yra bespalvis, trumpai brandintiems romams būdingos blyškios šviesios šiaudo geltonumo spalvos, o ilgiau brandinti romai yra gintaro ir (arba) aukso geltonumo spalvos ir sodresnių vario ir (arba) bronzos ir (arba) raudonmedžio atspalvių.

Aromatas – jį visų pirma lemia cukranendrių pagrindu pagamintos žaliavos fermentacija, dėl kurios romas „Demerara Rum“ įgauna savo būdingą, vos juntamą cukranendrių saldumą. Šį aromatą papildo subtilūs vaisių ir gėlių pokvapiai, kuriuos gėrimas įgauna distiliuojant, ir saldūs, kvapnūs, riešutų, prieskonių, medienos, žolelių, žemės arba kiti tretiniai aromatai, atsiskleidžiantys brandinant, priklausomai nuo pageidaujamų išgauti giminingų junginių kiekio distiliate ir jo brandinimo trukmės.

Skonis – išskirtinių skonio savybių pasiekiama taikant įvairius specialius distiliavimo būdus – lengvi ir (arba) vidutinio sodrumo ir (arba) sodrūs romai distiliuojami naudojant įvairių konfigūracijų medinius ir (arba) varinius ir (arba) plieninius distiliavimo indus ir distiliacijos kolonas. Paprastai romai „Demerara Rums“ yra išbaigto, švelnaus, romui būdingo skonio – nuo šiek tiek saldaus iki sauso, pasižymi skonio savybėmis, papildančiomis kvapo savybes. Skonio sudėtinių dalių produkte gali būti ne daugiau kaip 2,5 proc. galutinio produkto tūrio ir jame neturi būti jokių pridėtinių dažiklių (išskyrus atvejus, kai gėrimo spalva išgaunama iš medienos brandinant arba iš cukraus karamelės).

Specifinės savybės (palyginti su tos pačios kategorijos spiritiniais gėrimais)

Romas „Demerara Rum“ iš kitų romų išsiskiria kompleksiškais aromatais ir savo sodrumu. Produkto skonių įvairialypiškumą lemia tradicinis gamybos procesas ir Gajanos Demeraros regiono vandenims būdingas savitas mineralų kiekis.

4. Geografinė vietovė

Romas „Demerara Rum“ fermentuojamas ir distiliuojamas Gajanos Demeraros apskrityje, žemai plytinčiose pakrančių lygumose, kurių vakarinė riba tęsiasi palei Burasirio upę, o rytinė – palei Abario upelį. Demeraros apskrities teritorija išsidėsčiusi šiaurinėje Pietų Amerikos pakrantėje, prie Atlanto vandenyno, maždaug ties 6° 48' šiaurės platumos, 58° 10' vakarų ilgumos, tiesiai virš pusiaujo.

5. Spiritinio gėrimo gamybos metodas

Cukranendrių substratas gaunamas geografinėje vietovėje ir naudojamas iš daugelio etapų susidedančiame romo „Demerara Rums“ gamybos procese, kaip išdėstyta toliau.

Mielių dauginimas. Mielių padermės Saccharomyces cerevisiae mielės dauginamos melasoje arba cukranendrių pagrindu pagamintame substrate, praskiestame Demeraros artezinių šulinių požeminiu vandeniu, į kurį pridedamas atitinkamas maisto medžiagų ir rūgšties, reikalingos optimaliam pH užtikrinti, kiekis. Užauginus pakankamai mielių ląstelių, mielių kultūra perkeliama į fermentacijos rezervuarą, į kurį pripilama ką tik praskiesto substrato, kartu pridedant maisto medžiagų ir koreguojant pH, kad prasidėtų raugo fermentacija.

Fermentacija. Fermentacijos rezervuare mielės paverčia rauge esantį cukrų į alkoholį. Raugas perleidžiamas per šilumokaitį, kad atvėstų. Taip palaikant maždaug 32 °C temperatūrą išlaikomas homogeniškas mišinys. Ši temperatūra yra optimali, kad vykstant fermentacijai mielės galėtų paversti kuo daugiau cukraus į alkoholį, kuris paprastai sudaro 6–8 proc. tūrio.

Distiliavimas. Fermentacijai pasibaigus, fermentuotas raugas (kuriame yra 6–8 proc. tūrio etanolio) pumpuojamas į distiliavimo rezervuarus, iš kurių patenka į distiliacijos kolonas. Lengvi ir vidutinio sodrumo romai „Demerara Rums“ distiliuojami iš dviejų ir (arba) trijų ir (arba) keturių ir (arba) penkių kolonų sudarytoje nenutrūkstamo distiliavimo įrangoje, o sodrūs romai „Demerara Rums“ – vieno katilo ir (arba) dviejų katilų distiliavimo aparatuose. Svarbu pažymėti, kad ši distiliavimo įranga yra gaminama iš Amazonės miškuose augančio kietmedžio – paprastojo žalmedžio medienos arba iš vario ir (arba) nerūdijančio plieno – tai paliudija didelę produktams „Demerara Rums“ gaminti naudojamų savitų distiliavimo būdų, formų ir įrangos tipų įvairovę. Kiekvienas distiliatas atpažįstamas pagal savo išskirtines skonio savybes, todėl jis identifikuojamas specifiniu ženklu, priklausomai nuo jam gaminti naudotos įrangos ir distiliavimo būdo.

Brandinimas. Ką tik pagaminti produkto „Demerara Rums“ distiliatai praskiedžiami iki 70–80 proc. dejonizuotu Demeraros artezinių šulinių vandeniu, paskui paprastai supilami į amerikietiško baltojo ąžuolo statines arba prireikus į kitokias statines ir paliekami brandinti sandėliuose atogrąžų klimato (įprastai 24–32 °C temperatūros ir 70 proc. drėgnio) sąlygomis. Sandėliai stovi jūros lygyje, Demeraros regiono pakrantės teritorijoje, prie Atlanto vandenyno, jie neuždaromi sandariai, kad pučiant šiaurės vakarų pasatai galėtų vėdintis, taip sušvelninant statinėse brandinamų gėrimų „Demerara Rums“ aukštos temperatūros ir didelio drėgnio brandinimo sąlygas.

Maišymas. Prireikus pageidaujamais ženklais paženklinti ir pageidaujamos brandos distiliatai sumaišomi, kad būtų galima pagaminti sumaišytą romą „Demerara Rum“. Maišyti su ne geografinėje vietovėje pagamintais romais draudžiama. Į kiekvieno mišinio sudėtį įeinantys paženklinti distiliatai kruopščiai atrenkami, kad papildytų vienas kito savybes, ir kad būtų galima pagaminti kompleksiško, tačiau subtilaus skonio savitą produktą, kurį būtų galima pasiūlyti vartotojui. Romas „Demerara Rum“ nearomatizuojamas, o siekiant galutinio produkto skonio išbaigtumo, tik pasaldinamas pridedant daugiausiai iki 20 gramų cukraus vienam litrui.

Mišiniai praskiedžiami dejonizuotu Demeraros artezinių šulinių vandeniu iki reikiamos alkoholio koncentracijos ir paliekami nusistovėti metaliniuose rezervuaruose arba mediniuose kubiluose, kad geriau susimaišytų, pagerėtų jų savybės ir kad būtų galima patikrinti jų kokybę užtikrinant kiekvienos partijos pastovumą ir vienodumą.

Išpilstymas į butelius. Statinėje brandintas romas „Cask Aged Demerara Rum“, specialiai brandintas romas „Special Reserve Demerara Rum“ ir ilgai specialiai brandintas romas „Grand Special Reserve Demerara Rum“ turi būti išpilstomi į butelius geografinės kilmės vietovėje, nes jiems praskiesti ir sumaišyti naudojamas vanduo lemia produktui „Demerara Rum“ būdingas mineralines savybes, kurios yra neatsiejamos nuo ypatingos Demeraros artezinių šulinių vandens kokybės.

Reikalaujant, kad romai „Cask Aged Demerara Rums“, „Special Reserve Demerara Rums“ ir „Grand Special Reserve Demerara Rums“ būtų ne tik fermentuojami, distiliuojami ir brandinami Demeraroje, bet ten pat ir sumaišomi bei išpilstomi į butelius, siekiama užtikrinti aukščiausios ir pačios aukščiausios vertės produkto, kuris gali būti tik vietos žiniomis ir metodais pagrįsto gamybos proceso rezultatas, reputacijos ir istorinės vertės tarpusavio ryšį.

Kita tokio reikalavimo priežastis – išvengti klastojimo. Tai, kad Demeraroje brandinti ir ne Demeraroje brandinti romai skiriasi, galėtų paskatinti kitur įsikūrusias išpilstymo įmones mėginti kompensuoti trūkstamą brandinimo atogrąžų klimato sąlygomis kokybę tokiomis apgaulės priemonėmis. Ši problema tampa dar didesnė, atsižvelgiant į tai, kad eksportuojama nemažai pagaminamo nebrandinto romo „Demerara Rum“, dėl to kyla rizika, kad brandinto romo „Demerara Rum“ savybių neatitinkantys romai bus išpilstyti, parduodami ir tiekiami rinkai kaip brandinti romai. Todėl aukščiausios kokybės, kurią vartotojai priskiria Demeraroje brandintiems romams, reputacija gali nukentėti dėl suklastotų produktų, kuriais prekiaujant pasisavinama aukšta tikrų brandintų Demeraros romų vertė.

Siekiant užtikrinti produkto „Demerara Rum“ kokybę, šios kategorijos romai turi būti sumaišomi ir išpilstomi į butelius geografinėje vietovėje, kad būtų galima garantuoti savitas šių produktų savybes ir jas apsaugoti.

Higiena. Išpilstytuose į butelius romuose neturi būti jokių ilgalaikių nuosėdų ar skendinčiųjų medžiagų.

Vandens kokybė. Geografinė vietovė išsiskiria iš kitų vietovių vandens kokybe, pavyzdžiui, palyginti su kitomis Karibų jūros salomis, kuriose vanduo paprastai yra kietas, nedideliu vandens kietumu (kalcio kiekiu) ir vidutiniu geležies bei natrio kiekiu. Šias savybes lemia podirvio sandara, susijusi su dirvožemio tipais ir kainozojaus eroje bei vėlyvojo pleistoceno ar ankstyvojo holoceno epochose iš jūrų ir upių bei jūrų vandenų suklotų nuogulų formacijų raida, taip pat aukštai slūgsantis gruntinis vanduo ir arti esantis druskingas daug mineralų turintis vanduo, kuriuo nuolat papildomi požeminiai vandenys.

6. Ryšys su geografine aplinka arba kilme

Geografinis ryšys. Produkto „Demerara Rum“ savitumą lemia daug įvairių veiksnių, susijusių tiek su cukranendrių auginimo vietovės, tiek su romo brandinimo vietovės agroekologinėmis sąlygomis, taip pat su autentišku gamybos procesu, kuriame sąveikauja gamtiniai veiksniai, tradicijos, meistriškumas ir mokslas.

Romo „Demerara Rum“ kokybę, savybes, reputaciją ir gamybos tradicijas su geografine vietove susieja šie veiksniai:

Aplinkos sąlygos. Vietos aplinkos dirvožemiai yra molingi, susidarę kainozojaus (jauniausioje) eroje bei vėlyvojo pleistoceno ar ankstyvojo holoceno epochose iš jūrų ir upių bei jūrų vandenų nuogulų, suklotų ant žemai plytinčių Demeraros regiono pakrančių lygumų (daugiausia molingi pradžiažemiai, bet pasitaiko ir durpžemių). Dėl labai geros šių molingų dirvožemių mineralinių ir organinių medžiagų sulaikymo gebos galima gauti didelį vietos cukranendrių derlių, o tai lemia didelį fermentacijai vykti reikalingo cukraus kiekį rauge.

Be to, šio tipo drėgnuose dirvožemiuose susidaro palankios sąlygos tarpti įvairių rūšių mikrobams, kurie skaido maisto medžiagas ir padeda kaupti jų atsargas dirvožemyje. Dėl to, kad cukranendrių derlius nuimamas rankomis ir (arba) pusiau mechaninėmis priemonėmis, cukranendrių stiebai nuolat susiliečia su dirvožemiu, kurio dalelės, nuvežus cukranendres į gamyklą, išlieka ant stiebų ir galiausiai patenka į šalutinį produktą – melasą, kuri gaminat romą „Demerara Rum“ yra pirmiausia fermentuojama. Pačiame fermentuotiname rauge gausu nuosėdų ir įvairių rūšių mikrobų, kurie daro ypatingą poveikį fermentacijos procesui, vykstant daugybei šalutinių reakcijų, per kurias susidaro fermentuoto raugo savybes visapusiškai papildančių gretutinių produktų.

Cukranendrių auginimo vietovių aplinkoje natūraliai gausu tokios mikrofloros, kaip vietinės laukinės mielės ir grybai, kurie susiliečia su cukranendrių stiebais ir taip patenka į melasą ar į cukranendrių pagrindu pagamintą substratą. Šios laukinės mielės ir grybai, kurių dėl netoliese auginamų cukranendrių taip pat yra aplink romo varyklą esančioje teritorijoje, gali papildomai sąveikauti su fermentacijos proceso produktais, nes fermentacijos indai nėra hermetiškai izoliuoti nuo aplinkos. Savaiminė šių vietinių organizmų rūšių paskatinta fermentacija suaktyvina kontroliuojamąją padaugintos mielių Saccharomyces cerevisiae kultūros sukeltą fermentaciją – dėl to, vykstant specifinėms šalutinėms reakcijoms su šia vietine mikroflora, fermentuojamas raugas įgauna dar daugiau papildomų savybių.

Veikiant visiems šiems aplinkos veiksniams, gaunamas fermentuotas raugas, kuriame yra aukštos kokybės alkoholio ir tinkamas giminingų junginių kiekis – todėl distiliuotojai, meistriškai įvaldę skonio išgavimo būdus, distiliuodami gali išgauti išskirtinių skonio savybių produktą. Taigi romai „Demerara Rums“ garsėja savo sodriu ir švelniu skoniu ir išskirtiniu cukranendrių saldumo aromatu.

Klimato sąlygos. Demeraros regiono atogrąžų ir (arba) pusiaujo klimatas pasižymi ištisus metus nuolat aukšta temperatūra (24–32 °C) ir drėgniu (vidutiniškai 70 proc.), o vienintelis klimato pokytis yra du besikeičiantys saulėtasis ir lietingasis laikotarpiai (vidutinis metinis kritulių kiekis – 2 500 mm). Tai turi poveikį cukranendrių augimo ir derliaus nuėmimo laikotarpiams (kurie sutampa su lietinguoju ir saulėtuoju laikotarpiais), nes kritulių periodiškumas lietinguoju laikotarpiu (balandžio–liepos mėn. ir gruodžio–vasario mėn. kritulių per dieną iškrenta 100–300 mm, o per valandą – 23 mm) trukdo nuimti derlių. Kad būtų galima gaminti romą lietinguoju ne derliaus nuėmimo laikotarpiu, melasa arba cukranendrių pagrindu pagamintas substratas saugomi rezervuaruose, saugyklose, kuriose jie yra veikiami įtaką jų galutinės fermentacijos kokybei darančių aplinkos veiksnių – didesnis bakterijų kiekis lemia didesnį giminingų junginių kiekį fermentuotame rauge, kuris turės būti distiliuojamas.

Brandinant ištisus metus optimaliomis atogrąžų klimato, pastoviai aukštos temperatūros ir didelio drėgnio sąlygomis, brandinimas labai paspartėja ir, kaip buvo apskaičiuota, užtrunka 2–3 kartus trumpiau nei vidutinio klimato temperatūros sąlygomis. Todėl romai „Demerara Rums“ yra brandesni nei panašios trukmės laikotarpį vidutinio klimato sąlygomis brandinti spiritiniai gėrimai – romai pasižymi itin švelniu, kompleksišku skoniu ir sodriais aromatais, juos jie įgauna vykstant cheminėms brandinimo reakcijoms, kai dėl sudėtingos ąžuolo medienos ir romo sąveikos išsiskiria ir pasigamina labai daug skonio medžiagų.

Dėl to, kad Demeraros regiono teritorija yra išsidėsčiusi jūros lygyje arba šiek tiek žemiau jūros lygio palei Atlanto vandenyno pakrantę, joje pučia smarkūs jūros vėjai – šiaurės vakarų pasatai. Šie vėjai ne tik padeda paskleisti mikroflorą pakrančių žemumose ir taip išlaikyti aplinkos poveikį fermentacijai, bet ir vėdina sandėlius su statinėmis – todėl juose nebereikia kontroliuoti nei temperatūros, nei drėgmės. Taigi, romas brandinamas sparčiau ištisus metus atogrąžų klimato sąlygomis ir tai turi reikšmingos įtakos produktų „Demerara Rums“ savybėms.

Vandens kokybė. Romams „Demerara Rums“ gaminti naudojamas vanduo imamas vien tik iš artezinių šulinių, išgręžtų pakrantės žemės viršutiniame vandeningajame smėlio sluoksnyje, kuris paprastai slūgso 100–200 pėdų gylyje ir kurio storis – 50–400 pėdų, arba „A“ tipo vandeningajame smėlio sluoksnyje, kuris paprastai slūgso po žeme 200–300 pėdų gylyje ir kurio storis yra 50–200 pėdų. Dėl visai šalia tekančios Demeraros upės gruntinis vanduo paprastai telkšo aukštai, o jo ištekliai nuolat pasipildo, vanduo yra nekietas (<10 mg/L), pasižymi vidutinišku mineralų, ypač geležies (>5 mg/L), kiekiu ir druskingumu (iki 1 200 mg/L). Kadangi šis vanduo naudojamas fermentacijos, distiliavimo (garams gaminti) – o jį išvalius ir dejonizavus – brandintino romo praskiedimo, sumaišymo ir išpilstymo į butelius etapuose, romui „Demerara Rum“ būdingos mineralinės savybės yra neatsiejamos nuo ypatingos Demeraros artezinių šulinių vandens kokybės.

Mineralinės vietos vandens savybės turi ypatingos įtakos brandinimo procesui. Pavyzdžiui, per fermentaciją susidariusi oksalo rūgštis yra kompleksonas, kuris gali sudaryti junginius su mineralais. Taip brandinant susidarantis kalcio oksalatas pasižymi didesniu tirpumu vandenyje, kuriame yra natrio ir magnio. Todėl brandinant mineralai padeda išlaikyti, o gal net ir papildyti skonio sudedamąsias dalis.

Žmogiškieji ir gamybos veiksniai. Demeraroje išplėtotos su romo gamybos procesu susijusios žinios ir (arba) įgūdžiai ir (arba) patirtis buvo per amžius perduodami iš kartos į kartą, įskaitant ir filosofinį požiūrį į distiliavimą, kurio laikantis siekiama išgauti kompleksišką skonį tiesiogiai per fermentaciją ir distiliavimą – šie procesai, palyginti su pradiniais metodais, išliko iš esmės nepakitę.

Be to, romas iki šiol gaminamas naudojant tradicinę distiliavimo įrangą ir jį gamina meistrai distiliuotojai, turintys didelę mažomis partijomis gaminamų romų „Demerara Rums“ kokybės tobulinimo patirtį. Ši tradicinė distiliavimo įranga buvo naudojama nuo pat distiliavimo daugelyje vietos plantacijų pradžios, pavyzdžiui, iš pradžių 1732 m. Port Muranto plantacijoje įrengta dviejų medinių katilų distiliavimo įranga ir pirmiausia 1880 m. Enmoro plantacijoje atsiradusi medinė A. Coffey’io distiliacijos kolona – abi jos šiandien tebeveikia Demeraroje ir yra vieninteliai visame pasaulyje išlikusios tokios įrangos egzemplioriai.

Istorinė kilmė. Vietinės gamybos romai „Demerara Rums“ gaminami daugiau kaip 300 metų naudojant Gajanoje išrastą autentišką dviejų medinių katilų bei A. Coffey’io distiliavimo įrangą. Demeraroje pagaminti romai buvo eksportuojami daugiau kaip 200 metų, įskaitant istorinį Britanijos Karališkojo laivyno aprūpinimą romu, kuris buvo duodamas jūrininkams kaip kasdienio maisto davinio dalis. Keletas šios pradinės įrangos egzempliorių išliko ir yra iki šiol naudojami.

Paveldo, gamtinių veiksnių ir tradiciniais būdais grindžiamo distiliavimo meno bei mokslo, įrangos ir žmogiškosios patirties tarpusavio sąveika labai padėjo išlaikyti romų „Demerara Rums“ savitumą ir kokybę, taip pat jų reputaciją.

Reputacija. Oksfordo anglų kalbos žodyne romas „Demerara Rum“ apibrėžiamas kaip Gajanoje pagamintas romas. Iki 1970 m. Jungtinės Karalystės laivyno romas, kurio buvo duodama jūrininkams, buvo Demeraros romas. 1816 m. Jungtinės Karalystės įstatymų knygose rašoma apie romui „Demerara Rum“ taikomą importo mokestį. 19 a. penktajame dešimtmetyje romas „Demerara Rum“ buvo minimas Jungtinės Karalystės Parlamento rūmų ataskaitose. Romas „Demerara Rum“ minimas visuose pasakojimuose, kuriuose palankiai vertinamas romas ir romo gamyba, įskaitant 2012 m. Richardo Fosso knygą „Romas. Pasaulinė istorija“ (angl. „Rum: a global history“), taip pat prancūzų ir danų paskelbtus kokybiškų romų sąrašus. 2003 m. Deniso A. Nicolio knygoje „Romas“ (angl. „Rum“) nurodoma daug šaltinių, liudijančių, kad romas „Demerara Rum“ buvo gaminamas nuo 17 a. vidurio.

7. Europos Sąjungos, nacionalinės ir (arba) regioninės nuostatos

–

8. Pareiškėjas

8.1. Valstybė narė, trečioji šalis arba juridinis ir (arba) fizinis asmuo

Akcinė bendrovė „Demerara Distillers Limited“

8.2. Visas adresas (gatvė, namo numeris, vietovė, pašto kodas, šalis)

Adresas: Plantation Diamond, East Bank Demerara, Georgetown, Guyana.

Tel.: +592 2656142, +592 2652089, +592 2652076

Faks. +592 2653367

E. paštas info@demrum.com

9. Geografinės nuorodos papildymas

–

10. Specialios ženklinimo taisyklės

Gaminamas šių rūšių romas „Demerara Rum“:

— „Demerara Rum“ – nesumaišytas arba sumaišytas, bet nesumaišius su ne geografinėje vietovėje pagamintu alkoholiu,

— „Old Demerara Rum“ – nesumaišytas arba sumaišytas romas, brandintas mažiausiai 2 metus nesumaišius su ne geografinėje vietovėje pagamintu alkoholiu,

— „Cask Aged Demerara Rum“ – nesumaišytas arba sumaišytas mažiausiai 3 metus brandintas romas,

— „Special Reserve Demerara Rum“ – nesumaišytas arba sumaišytas mažiausiai 12 metų brandintas romas,

— „Grand Special Reserve Demerara Rum“ – nesumaišytas arba sumaišytas mažiausiai 25 metus brandintas romas.

Pagrindinėje etiketės dalyje turėtų būti pateikta tokia informacija:

a) prekės ženklo pavadinimas;

b) gaminio pavadinimas;

c) alkoholio kiekis;

d) neto tūris;

e) gamintojo adresas;

f) kilmės šalis;

g) teiginys apie išlaikymo metus arba brandumą.

Kiekvienas romo butelis ženklinamas etikete, kurioje pateikiamas registruotojo prekių ženklo pavadinimas „Demerara Rum“ ir atvaizdas:

(1) OL L 130, 2019 5 17, p. 1.